Κέικ βανίλια-σοκολάτα με καφέ
Το κλασικό δίχρωμο κέικ με βανίλια και σοκολάτα, εδώ σε μια σούπερ εκδοχή με γεύση καφέ! Ένα ωραίο «τονωτικό» κέικ για το πρωινό μας και όχι μόνο.
250 γρ. (2 κούπες) αλεύρι που φουσκώνει μόνο του, κοσκινισμένο + επιπλέον για τη φόρμα , 200 γρ. βούτυρο αγελάδας, σε θερμοκρασία δωματίου + επιπλέον για τη φόρμα , 220 γρ. (1 γεμάτη κούπα) ζάχαρη , 60 ml εσπρέσο (αν δεν έχουμε μηχανή, φτιάχνουμε τον καφέ με στιγμιαίο εσπρέσο ή διαλύουμε 1 κουτ. γλυκού στιγμιαίο καφέ τύπου «νες» σε 50 ml ζεστό νερό) , 4 κουτ. σούπας γάλα , 4 αυγά, χωρισμένα σε κρόκους και ασπράδια , 2 βανιλίνες ή 1/2 κουτ. γλυκού εκχύλισμα βανίλιας , 30 γρ. (1/4 κούπας) κακάο, κοσκινισμένο , άχνη ζάχαρη για πασπάλισμα
Για το κέικ βανίλια-σοκολάτα με καφέ, ξεκινάμε προθερμαίνοντας τον φούρνο στους 160°C στον αέρα ή στους 180°C στις αντιστάσεις.Βουτυρώνουμε και αλευρώνουμε μια μακρόστενη φόρμα του κέικ 10 x 20 εκ.Χτυπάμε στο μίξερ το βούτυρο με τη ζάχαρη, μέχρι να αφρατέψει. Προσθέτουμε έναν έναν τους κρόκους και χτυπάμε καλά μετά από κάθε προσθήκη. Έπειτα ρίχνουμε τις βανιλίνες ή το εκχύλισμα βανίλιας.Σταματάμε το μίξερ και ρίχνουμε στο μείγμα το αλεύρι. Με μια ελαστική σπάτουλα σιλικόνης ανακατεύουμε μέχρι να ομογενοποιηθεί το μείγμα.Αδειάζουμε το μισό μείγμα σε ένα άλλο μπολ. Στο μισό μείγμα προσθέτουμε τον καφέ εσπρέσο με 2 κουτ. σούπας από το γάλα. Στο άλλο μισό μείγμα ρίχνουμε το κακάο και το υπόλοιπο γάλα. Ανακατεύουμε και τα δύο μείγματα πολύ καλά.Σε ένα καθαρό μπολ χτυπάμε με το μίξερ τα ασπράδια μέχρι να γίνουν μια αφράτη, σταθερή και γυαλιστερή μαρέγκα. Τη μοιράζουμε στα δύο μείγματα και ανακατεύουμε με μια ελαστική σπάτουλα με απαλές κυκλικές κινήσεις μέχρι να ομογενοποιηθούν.Βάζουμε εναλλάξ μεγάλες κουταλιές από κάθε μείγμα μέσα στη φόρμα. Ισιώνουμε την επιφάνεια και ψήνουμε στον προθερμασμένο φούρνο για περίπου 50 λεπτά. Δοκιμάζουμε αν έχει ψηθεί το κέικ βυθίζοντας στο κέντρο ένα λεπτό μαχαίρι ή οδοντογλυφίδα· αν βγουν υγρά και λερωμένα με ζύμη, συνεχίζουμε το ψήσιμο.Βγάζουμε από τον φούρνο. Αφήνουμε να κρυώσει και ξεφορμάρουμε. Πασπαλίζουμε με άχνη και σερβίρουμε.
Αλεύρι (ζύμες),Ζάχαρη,Κακάο